ΘΕΜΑΤΙΚΗ ΤΟΥ ΟΜΙΛΟΥ: «ΜΠΕΣ ΣΤΟ ΚΑΔΡΟ»

Στην εποχή του θεάματος και των διευρυμένων κωδίκων επικοινωνίας μέσα από τις νέες ψηφιακές μορφές έκφρασης (κινηματογράφος, βίντεο, πολυμέσα, διαδίκτυο), ο ρόλος της φωτογραφίας επαναπροσδιορίζεται, αποκτώντας μια νέα παιδευτική διάσταση, η οποία, αν και εφόσον χρησιμοποιηθεί σωστά μπορεί να προσφέρει απεριόριστες δυνατότητες κοινωνικής μάθησης και αισθητικής καλλιέργειας στους ανήλικους θεατές.

Εκμεταλλευόμενοι τις καινοτομίες που εισήχθησαν την προηγούμενη ακαδημαϊκή περίοδο από το Υπουργείο Παιδείας στα σχολεία, και συγκεκριμένα του θεσμού του εκπαιδευτικού ομίλου, θα λειτουργήσει ένας εκπαιδευτικός όμιλος με τίτλο “Μπες στο κάδρο” και θέμα την τέχνη της φωτογραφίας. Θα αποτελείται από 12 μαθητές της Β’ και Γ ’ Γυμνασίου και οι συντονιστές εκπαιδευτικοί θα είναι ο Νίκος Μαρινόπουλος (ΠΕ78) και η Ευτυχία Παραπονιάρη (ΠΕ03). Η λειτουργία του ομίλου θα γίνει στον χώρο του σχολείου και στη συνέχεια σε εξωτερικούς χώρους.

Σκοπός της λειτουργίας των συγκεκριμένων ομίλων θα είναι: να αναδειχθεί η φωτογραφία ως εκπαιδευτικό εργαλείο και να ενισχυθεί ο διάλογος που αναπτύσσεται κυρίως εντός της εκπαιδευτικής κοινότητας για τη σπουδαιότητα της οπτικοακουστικής αγωγής και την ανάγκη ενσωμάτωσής της στην εκπαιδευτική διαδικασία, η ανάπτυξη γνώσεων και δεξιοτήτων, καθώς και η ενθάρρυνση δημιουργικής απασχόλησης.

Στο πλαίσιο αυτό, οι μαθητές θα εξοικειωθούν με την τέχνη της φωτογραφίας (θεωρία, μεγάλοι φωτογράφοι, επεξεργασία εικόνας, τεχνικές λήψης) με σκοπό να μπορούν να είναι σε θέση, σε μεταγενέστερο χρόνο, να κάνουν σωστή χρήση της φωτογραφικής μηχανής/κινητού, να χρησιμοποιούν σωστά το κάδρο και να ξεχωρίζουν τα διάφορα είδη φωτογραφίας (πορτραίτο, δρόμου, τοπίο κλπ).

Οι Όμιλοι θα λειτουργούν για δύο (2) διδακτικές ώρες, κάθε Παρασκευή, μετά τη λήξη των μαθημάτων (13:05 - 14:25), στον χώρο του σχολείου. Η διάρκειά τους θα είναι ολόκληρο το τρέχον σχολικό έτος. Στο τέλος της σχολικής χρονιάς θα δοθεί βεβαίωση επιτυχούς παρακολούθησης στους μαθητές και θα γίνει σχετική ανάρτηση στην ιστοσελίδα του σχολείου με τις χαρακτηριστικότερες στιγμές της δράσης.